Rijeka, 14. rujna 2020.g.

**OBJAVA ZA MEDIJE**

**ODRŽANI DANI SUSJEDSTVA CRIKVENICA EPK: *KOTOR ZOVE!***

 **U susjedstvu Crikvenica, jednom od 27 susjedstava Europske prijestolnice kulture tijekom vikenda i ponedjeljka održan je središnji program, pod nazivom *Kotor zove!***

Crikvenički kulturnjaci iz **Centra za kulturu Dr. Ivan Kostrenčić**, **Gradske knjižnice Crikvenica** i **Muzeja Grada Crikvenice** osmislili su ovaj program i na njemu godinama radili kako bi **skrenuli pozornost na očuvanje najstarijeg crikveničkog naselja, na brdu Kotor, s nadom da će se cijeli prostor primjereno vrednovati i očuvati te uključiti u kulturnu ponudu Crikvenice.**

Inicijativom ovog povratka na Kotor želi ga se upravo **kulturom, edukacijom i aktivizmom osnažiti i obraniti kao jedno od rijetkih preostalih dijelova grada, koje je izmaknulo valu apartmanizacije, sačuvavši sve elemente tradicionalne primorske arhitekture.**

Središnji dio programa *Kotor zove!* upriličen je u ponedjeljak tijekom cijelog dana.
Veselo crikveničko društvo kulturnjaka sve je zainteresirane prvo povelo **u šetnju Kotorom, gdje je program i službeno otvoren**. Na otvaranju su se publici, u pitoresknom napuštenom naselju, obratili direktorica Muzeja Grada Crikvenice **Silvija Huljina**, ujedno i članica tima susjedstva Crikvenica, zatim još jedna članica tima, ravnateljica Centra za kulturu Dr. Ivan Kostrenčić **Sanja Škrgatić**, a publiku su pozdravili i zamjenica gradonačelnika Grada Crikvenice **Ivona Matošić Gašparović**, **Ivana Pernat**, u ime programa 27 susjedstava EPK te pročelnik Odjela kulturu Grada Rijeke **Ivan Šarar**.

Tom je prilikom iz ruku članice tima susjedstva Jelenje **Jasminke Matrljan** timu susjedstva Crikvenica predana vremenska kapsula 27 susjedstava, koja će se po izvedbi svih programa susjedstava pohraniti na 100 godina. Svečanost otvorenja uveličala je i izvrsna **klapa Vinčace**, uz koju su okupljeni i zapjevali.

Kako bi što bolje upoznali brdo Kotor, njegovu povijest i značaj organizirana je potom i **edukativna šetnja starim naseljem pod nazivom Bilo jednom na Kotoru**, koju je vodila **Tea Rosić**, članica tima susjedstva Crikvenica iz Muzeja Grada, nakon čega se sve nastavilo **druženjem okupljenih i prepričavanjem dojmova.**

**Popodnevni dio programa u ponedjeljak, održan je u *Dnevnom boravku*** susjedstva Crikvenica, tj. u Gradskoj knjižnici Crikvenica i Dvorani Zora.
Tom su prilikompredstavljena i europska susjedstva susjedstva Crikvenica - **Centre for Ecological Learning Luxembourg i National Museum of Natural History iz Luxembourga**. Iako vrlo različitog poslanja i ciljeva - s jedne strane veliki državni muzej koji već 150 godina radi na očuvanju prirodne baštine Luxembourga, a s druge strane udruga građana čiji se rad temelji na idejii tranzicijskog pokreta usmjerenog na prijelaz sa sadašnjeg potrošačkog društva na održivu ekonomiju – obje organizacije imaju u fokusu rada prirodu i čovjekov odnos prema njoj u današnjem ekološki vrlo osjetljivom globalnom okruženju.

Program je nastavljen otvorenjem izložbe **Libuše Kirac** *Kotor u malom*, predstavljanjem knjige **Tee Matejčić Jerić** *Ljubav ka dura* i predavanjem *Kotor: kako obnoviti našu baštinu?* **Andree Manzoni** iz Konzervatorskog odjela u Rijeci

**Vikend uoči središnjeg dijela programa bio je u znaku interpretacijskih šetnji krajolikom,** pa je tako u subotu organizirana vođena šetnja na temu prirodne baštine Kotora pod nazivom *Čarobna primorska šuma*, koju su vodili **Marko Randić** iz Javne ustanove Priroda i **Alen Čikada** iz Kallokve.

U nedjelju je također održana vođenja šetnja, ovoga puta na temu kulturne baštine: *Putovima povijesti*.Vodič je bio **Ranko Starac** iz Pomorskog i povijesnog muzeja Hrvatskog primorja Rijeka.

Inicijativu susjedstva Crikvenica čine tri gradske ustanove - **Centar za kulturu Dr. Ivan Kostrenčić,** **Gradska knjižnica Crikvenica** i **Muzej Grada Crikvenice** čiji su kulturni programi usmjereni na istraživanje i prezentiranje dijela bogate kulturne baštine Crikvenice te kroz svoje aktivnosti okupljaju značajan broj pojedinaca i udruga s područja grada.

Partner programa je **Grad Crikvenica**, a europski partneri su **CELL - Centre for Ecological Learning i National Museum of Natural History Luxembourg**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42